**Maersk Line** on tanskalaisen A. P. Møller-Mærskin maailmanlaajuinen kontinkuljetusosasto ja konsernin suurin toimintayksikkö. Se on tuloiltaan maailman suurin kontinkuljetusyhtiö. Maersk Linen palveluksessa oli vuonna 2017 noin 32 000 työntekijää.

Historia
--------

Maersk Linen historia alkaa vuodesta 1928, jolloin ensimmäinen Maersk Line -nimen alla toiminut laivalinja aloitti liikennöinnin Tyynenmeren-linjalla välillä Itä-Aasia – Yhdysvallat. Juuri ennen toisen maailmansodan syttymistä vuonna 1939 A. P. Møller oli Tanskan toiseksi suurin varustamo yhteensä 46 aluksella. Tanskan miehityksen seurauksena 1940 Mærsk Mc-Kinney Møllerin johdolla yhtiön toiminta siirtyi New Yorkiin, mistä käsin Maerskin laivastoa alettiin johtaa. Yhdysvaltain sota-aikana tekemä päätös ottaa hallintaansa kaikki ulkomaiset alukset koski myös Maerskia, joka menetti sodan seurauksena yli puolet laivastostaan. Sodan jälkeisinä vuosina 1945–1965 Maerskin toimintaa alettiin rakentaa uudelleen ja yhtiön laivaston koko pieneni 21 alukseen. Mærsk Mc-Kinney Møller tuli Maersk-konsernin johtoon vuonna 1965.

Maersk Linesta tuli Ben-EAC:n oston myötä maailman suurin konttilaivayhtiö vuonna 1993. Maersk oli aiemmin aloittanut yhteistyön P&O-varustamon kanssa vuonna 1991 perustamalla sen kanssa yhteisen globaalin konttipalvelun. Yhteistyö P&O:n kanssa päättyi vuonna 1996 ja Maerskin kumppaniksi tuli Sea-Land Corporation, jonka Maersk lopulta hankki itselleen vuonna 1999 ja nimesi laivayhtiönsä uudelleen Maersk Sealandiksi.

Vuonna 2005 Maersk Sealand hankki P&O Nedlloydin yhteensä 2,3 miljardin euron kauppahintaan. Fuusion myötä syntyi maailman suurin laivavarustamo ja konttilaivayhtiö, jolla oli laivastossaan yhteensä noin 550 alusta. Kaupan jälkeen yhdistynyt yhtiö otti vuonna 2006 käyttöön nykyisen Maersk Line -nimen.

Maersk Line tiedotti huhtikuussa 2017 sopineensa Hamburg Südin ostosta sen omistaneen perheyhtiö Oetker Groupin kanssa. Kauppahinta oli noin neljä miljardia dollaria. Yrityskauppa sai sinettinsä vuoden 2017 lopulla Brasilian viranomaisten annettua sille hyväksyntänsä. Jo aiemmin kauppa oli saanut Euroopan komission ja Yhdysvaltain oikeusministeriön hyväksynnän.

Laivasto
--------

Maersk Linella oli kesäkuussa 2011 käytössään yli 600 rahtialusta ja kontteja 3,8 miljoonan TEU-yksikön edestä. Vuonna 2006 yhtiölle toimitettiin siihen aikaan maailman suurin konttilaiva M/S Emma Mærsk, joka oli Maerskin PS-luokan ensimmäinen alus ja kapasiteetiltaan 11 000 TEU-yksikköä. Emma Mærskin seitsemän sisaralusta: Estelle, Ebba, Edith, Eleonora, Elly, Evelyn ja Eugen Mærsk otettiin käyttöön vuosien 2007–2008 aikana.

Vuonna 2011 Maersk Line tilasi 20 vieläkin suurempaa konttilaivaa, jotka kuuluvat kapasiteetiltaan 18 000 TEU-yksikön Triple E -luokkaan.

Maersk Line testasi yhteistyössä Yhdysvaltain laivaston kanssa levästä valmistettua biopolttoainetta Maersk Kalmar -aluksella vuosina 2011–2012.

Kuvia
-----

*M/V Mærsk Mc-Kinney Møller* kuvattuna Bremerhavenissa.*M/S Emma Mærsk* kuvattuna Rotterdamissa.Maersk Linen kontteja Rotterdamin satamassa.*Maersk Cape Coast* kuvattuna Luandan satamassa Angolassa.

Katso myös
----------

* Luettelo Maersk Linen aluksista

Lähteet
-------

1. 1 2  Annual Report 2017 (PDF)  9.2.2018. A. P. Møller-Mærsk A/S.  Arkistoitu 18.2.2018. Viitattu 19.2.2018. (englanniksi)
2. 1 2  Reports: Maersk Sustainability Report 2017 (PDF) A. P. Møller-Mærsk A/S. Viitattu 19.2.2018. (englanniksi)
3. ↑  Alphaliner – Top 100 Operated Fleets As Per 25 September 2012 Alphaliner.  Arkistoitu 17.5.2017. Viitattu 26.2.2013.
4. 1 2 3  Rushton, Alan & Walker, Steve: *International Logistics and Supply Chain Outsourcing: From Local to Global*, s. 164. Kogan Page, 2007. ISBN 978-0749448141.
5. ↑  Maersk Line to pay $4 billion for Hamburg Sud  28.4.2017. Reuters. Viitattu 10.12.2017. (englanniksi)
6. ↑  Ward, Rob: Maersk gets green light on Hamburg Süd takeover *joc.com*. JOC. Viitattu 10.12.2017. (englanniksi)
7. ↑  Our services: Vessels Maersk Line. Viitattu 26.2.2013. (englanniksi)
8. ↑  Ship Model, Containership Emma Mærsk *americanhistory.si*. The National Museum of American History. Viitattu 20.2.2018. (englanniksi)
9. ↑  Kristiansen, Tomas: Smedegaard: The launch of Triple-E is perfectly timed  16.5.2012. Shippingwatch.  Arkistoitu 21.5.2012. Viitattu 26.2.2013. (englanniksi)
10. ↑  Maersk and the Navy Join Hands for Biofuels Testing Oilgae.com.  Arkistoitu 11.1.2012. Viitattu 26.2.2013. (englanniksi)

Aiheesta muualla
----------------

* Maersk Line (englanniksi)